b'\n_START_ARTICLE_\nCarlo Campogalliani\n_START_PARAGRAPH_\nGiovanni Battista Carlo Campogalliani (10. lokakuuta 1885 Concordia sulla Secchia \xe2\x80\x93 10. elokuuta 1974 Rooma) oli italialainen elokuvaohjaaja ja n\xc3\xa4yttelij\xc3\xa4.\n_START_SECTION_\nElokuvaura\n_START_PARAGRAPH_\nCarlo Campogalliani aloitti elokuvan\xc3\xa4yttelij\xc3\xa4n\xc3\xa4 vuonna 1910 ja ohjasi ensimm\xc3\xa4isen elokuvansa vuonna 1914. H\xc3\xa4n teki useita rikosj\xc3\xa4nn\xc3\xa4reit\xc3\xa4 ja Maciste-elokuvia perustaen oman tuotantoyhti\xc3\xb6n vuonna 1920. Vuonna 1922 Campogalliani muutti vaimonsa kanssa Etel\xc3\xa4-Amerikkaan, jossa h\xc3\xa4n kuvasi elokuvia Argentiinassa ja Brasiliassa sek\xc3\xa4 kierteli oman teatteriseurueensa kanssa. Vuodesta 1927 l\xc3\xa4htien h\xc3\xa4n ty\xc3\xb6skenteli Saksassa palaten sitten Italiaan, jossa h\xc3\xa4n ohjasi kaksi koomikko Ettore Petrolinin elokuvaa. Nukke-elokuvan I quattro moschettieri (\xe2\x80\x9dNelj\xc3\xa4 muskettisoturia\xe2\x80\x9d, 1936) j\xc3\xa4lkeen Campogalliani ohjasi ehk\xc3\xa4p\xc3\xa4 parhaan elokuvansa Montevergine, joka tunnetaan my\xc3\xb6s nimell\xc3\xa4 La grande luce (\xe2\x80\x9dSuuri valo\xe2\x80\x9d, 1939). Se sai palkinnon Venetsian elokuvajuhlilla._NEWLINE_Toisen maailmansodan j\xc3\xa4lkeen Campogalliani ohjasi komedioita, kauhuelokuvia ja Carolina Invernizion romaaneihin perustuvia melodraamoja. Uransa loppuvaiheessa h\xc3\xa4n teki kaksi merkitt\xc3\xa4v\xc3\xa4\xc3\xa4 peplumelokuvaa, Kuninkaiden laakson j\xc3\xa4ttil\xc3\xa4inen (Maciste nella valle dei re, 1960) ja Ursus \xe2\x80\x93 orjien vapauttaja (Ursus, 1961). Campogallianin viimeinen elokuva oli varhaiseen keskiaikaan sijoittuva seikkailufantasia Valloittajan miekka (Rosmunda e Alboino, 1961).'